-Հետախույզը պետք է տաքարյուն չլինի, պետք է միշտ շատ հավասարակշռված ու սառնասիրտ լինի: Մի սխալ քայլով հնարավոր է ամբողջ գործողությունը ձախողել: Հետախուզական տվյալներ հավաքելով՝ պետք է ճշգրիտ զեկուցի՝ ըստ վերադասության: Խնդիրն ստանալուց հետո նա մտածում է միայն մի բան. «Թեկուզ կյանքի գնով՝ խնդիրը պետք է կատարվի հնարավորինս անձայն ու աննկատ»: Զենքի օգտագործումը հետախույզի համար վերջին միջոցն է: Մինչև վերջ պետք է փորձես խուսափել հրազեն կիրառելուց՝ տեղդ չմատնելու համար: Դրա համար հետախույզներին պատրաստում են ամեն տեսակի սուր, կտրող, ծակող գործիքների լավագույնս տիրապետելուն, ձեռնամարտում ճկուն ու ֆիզիկապես շատ ուժեղ լինելուն: Հետախույզը պետք է կարողանա շահագործել ցանկացած ռազմական տեխնիկա, կարողանա կապի ամեն տեսակից օգտվել: